Diari Oficial de la Generalitat Valenciana


Sumari del DOGV 9717, del 03-11-2023 (2023/10152)

RESOLUCIÓ de 19 d'octubre de 2023, de la Direcció General de Personal Docent, per la qual es convoca l'activitat de formació del professorat iMou-te per al curs 2023-2024.
---------------------------------------------------------------------------------------------------------------------------------------------------------------------------

### Dades del document

Número de DOGV
:   9717

Data del DOGV
:   03-11-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10913


Data del document
:   19-10-2023

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació

RESOLUCIÓ de 19 d'octubre de 2023, de la Direcció General de Personal Docent, per la qual es convoca l'activitat de formació del professorat iMou-te per al curs 2023-2024. [2023/10138]  
Índex  
Primer. Objecte i àmbit d'aplicació  
Segon. Objectius de l'activitat formativa iMou-te  
Tercer. Desenvolupament de l'activitat formativa  
Quart. Participació  
a) Centres amfitrions iMou-te  
b) Centres observadors iMou-te  
Cinqué. Compromisos adquirits per les parts  
Sisé. Sol·licitud i termini de presentació  
Seté. Assignació  
Huité. Seguiment i avaluació  
Nové. Certificació i inscripció en el registre de formació  
Desé. Avaluació final de l'activitat formativa   
Annex I. Línies temàtiques de participació  
Annex II. Apartats de l'informe final de l'activitat iMou-te per als centres amfitrions.  
Annex III. Apartats de l'informe final de l'activitat iMou-te per als centres observadors.  
  
L'informe conjunt de 2015, del Consell i de la Comissió Europea, sobre l'aplicació del marc estratègic per a la cooperació europea en l'àmbit de l'educació i la formació (ET 2020), estableix cinc prioritats estratègiques per a la cooperació europea en educació i formació i es posa l'accent en el foment d'una educació i una formació obertes i innovadores, amb una plena incorporació a l'era digital. Aquests prioritats emfatitzen l'augment de la qualitat, l'equitat, la inclusió i l'èxit en l'àmbit de l'educació i la formació, així com la millora de les competències i la motivació en la professió docent. En aquest sentit, l'educació i la formació es poden beneficiar a través de l'intercanvi d'informació entre docents i la difusió d'actuacions avalades i bones pràctiques que contribuïsquen a la millora de la qualitat i inclusivitat dels sistemes d'educació i formació, i dels resultats educatius.  
  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, disposa en l'article 1. Principis, l'obligació d'articular una educació de qualitat per a tot l'alumnat sobre la base de l'equitat, que garantisca la igualtat d'oportunitats per al ple desenvolupament de la personalitat, la inclusió educativa, la igualtat de drets i oportunitats que ajuden a superar qualsevol discriminació i l'accessibilitat universal a l'educació. En l'apartat 2 de l'article 2. Finalitats d'aquesta llei, es commina els poders públics a parar atenció prioritària al conjunt de factors que afavoreixen la qualitat de l'ensenyament i, especialment, la qualificació i formació del professorat i el seu treball en equip.  
Així mateix, la Llei orgànica 2/2006, de 3 de maig, d'educació, subratlla en l'article 102. Formació permanent, que formar-se constitueix un dret i una obligació de tot el professorat, i que és responsabilitat de les administracions educatives i dels mateixos centres impulsar el treball col·laboratiu i les xarxes professionals i de centres per al foment de la formació, l'autoavaluació i la millora de l'activitat docent.  
  
En la disposició addicional sisena. Educació per al desenvolupament sostenible i per a la ciutadania mundial de la Llei orgànica 3/2020, de 29 de desembre, s'indica que en 2025 tot el personal docent haurà d'haver rebut qualificació en les metes establides en l'Agenda 2030 per al Desenvolupament Sostenible, adoptada el 25 de setembre de 2015, per l'Assemblea General de les Nacions Unides, a través de la Resolució A/RES/70/I.  
En l'article 7.2 de l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, es faculta la Subdirecció General de Formació del Professorat per a impulsar directament accions formatives d'interés general dirigides al conjunt de la comunitat educativa. Així mateix, en l'article 14.1 es defineixen les modalitats formatives sobre les quals se sustenta aquest model.  
En la Resolució de 28 de juny de 2022, de la Secretaria Autonòmica d'Educació i Formació Professional, per la qual s'estableix el Pla biennal de formació permanent del professorat corresponent als cursos 2022-2023 i 2023-2024, es concreten les sis línies estratègiques marc que constitueixen el referent per a la planificació i el desenvolupament de la formació permanent del professorat no universitari de la Comunitat Valenciana. La línia VI destaca com a factor clau del desenvolupament professional del professorat la seua formació.  
Sobre la base del que s'ha exposat, es regula la convocatòria de l'activitat de formació del professorat iMou-te: formació per al desenvolupament professional docent a través d'estades formatives en centres educatius.  
Per tot això, a fi de precisar l'organització, gestió i desenvolupament d'aquesta activitat de formació, en virtut de les competències que se'm confereixen en l'article 92.1 del Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i en l'article 8 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
Primer. Objecte i àmbit d'aplicació  
1. Aquesta resolució té per objecte convocar l'activitat formativa iMou-te: formació per al desenvolupament professional docent i la millora de les competències directives, a través d'estades formatives en centres sostinguts amb fons públics de la Comunitat Valenciana.  
2. Podran participar en aquesta convocatòria els centres sostinguts amb fons públics de la Comunitat Valenciana que impartisquen Educació Infantil, Educació Primària, Educació Secundària Obligatòria, Batxillerat, Formació Professional, Formació de Persones Adultes, ensenyaments de règim especial i ensenyaments oficials d'idiomes.  
  
Segon. Objectius de l'activitat formativa iMou-te  
La finalitat de l'activitat de formació del professorat iMou-te és contribuir a la millora del desenvolupament professional docent per a l'exercici de les seues funcions recollides en l'article 91. Funcions del professorat, de la Llei orgànica 2/2006, de 3 de maig, d'educació, a través d'estades formatives en centres educatius de la Comunitat Valenciana.  
Els objectius de l'activitat són:  
1. Proporcionar al professorat la possibilitat de generar xarxes de contacte, col·laboració, aprenentatge i difusió de la implementació d'actuacions avalades i de bones pràctiques. S'entén per actuacions avalades, aquelles basades en evidències científiques. S'entén per bones pràctiques, totes aquelles actuacions reeixides que enriqueixen i tenen un impacte positiu en els processos d'ensenyament i aprenentatge, que compleixen els requisits de ser innovadores, efectives, sostenibles i replicables, d'acord amb el que estableix la UNESCO, en el marc del seu programa per a la gestió de les transformacions socials MOST (Management of Social Tranformations).  
2. Fomentar l'aplicació, en els centres educatius observadors, de les experiències compartides pels centres amfitrions per a la millora de l'educació.  
  
Tercer. Desenvolupament de l'activitat formativa  
Tota la informació relacionada amb l'activitat formativa iMou-te, així com les seues fases de desenvolupament, estarà disponible en la pàgina web de la Subdirecció General de Formació del Professorat, de la Conselleria d'Educació, Universitats i Ocupació: https://ceice.gva.es/va/web/formacion-profesorado/inicio.  
Per a qualsevol dubte, els centres podran dirigir les seues consultes al correu lkhutn@seb.ll  
L'activitat es desenvoluparà en les fases següents: sessió inicial informativa, inscripció dels centres amfitrions, publicació del catàleg de centres amfitrions, inscripció dels centres observadors, publicació d'assignacions, sessió explicativa, contacte entre centres, estada formativa i informe final.  
1. Sessió inicial informativa. Des de la Subdirecció General de Formació del Professorat es convocaran els centres educatius a una reunió informativa en línia per a donar a conéixer l'activitat i explicar el seu funcionament.  
2. Inscripció dels centres amfitrions. Els centres amfitrions realitzaran una sol·licitud telemàtica on indiquen les propostes que s'han de compartir.  
3. Publicació del catàleg de centres amfitrions. Els llistats de les activitats oferides pels centres amfitrions es publicaran en la pàgina web de la Subdirecció General de Formació del Professorat, de la Conselleria d'Educació, Universitats i Ocupació, esmentada anteriorment.  
  
4. Inscripció dels centres observadors. Els centres observadors realitzaran una sol·licitud telemàtica on indicaran les seues preferències sobre les propostes mostrades en el catàleg d'amfitrions.  
5. Publicació d'assignacions. La Subdirecció General de Formació del Professorat publicarà en la pàgina web esmentada els llistats dels centres observadors assignats a cada centre amfitrió.  
6. Sessió explicativa. Des de la Subdirecció General de Formació del Professorat es convocaran els centres participants a una reunió en línia per a donar les pautes sobre el desenvolupament de l'activitat, així com sobre la realització de l'informe final.  
7. Contacte entre centres. El centre observador es posarà en contacte amb el centre amfitrió assignat per a acordar les dates i organitzar l'estada formativa.  
8. Estada formativa. Les sessions per a l'observació i intercanvi de bones pràctiques es duran a terme en el centre educatiu amfitrió des del moment en què s'hagen publicat els llistats de centres assignats i fins al 15 de juliol de 2024.  
9. Informe final. Tant els centres amfitrions com els observadors hauran d'emplenar i presentar un informe final en línia abans del 15 de juliol de 2024.  
  
Quart. Participació.  
1. Les estades formatives iMou-te no podran suposar la paralització ni interrupció del funcionament ordinari de les activitats lectives en els centres participants.  
2. Les despeses generades per les estades formatives pròpiament dites seran assumides pels centres participants mitjançant les seues despeses ordinàries de funcionament.  
3. Les funcions que hauran d'assumir els centres amfitrions i observadors són:  
- Designar el professorat responsable i/o participant en cadascuna de les activitats formatives.  
- Assegurar l'adequada planificació de cada estada formativa de manera coordinada entre els centres.  
- Garantir que, al llarg de l'estada formativa, el professorat tinga l'oportunitat d'observar bones pràctiques, així com establir moments per a la reflexió, el diàleg i l'intercanvi d'experiències.  
- Dur a terme la difusió dels resultats de l'activitat formativa iMou-te entre la comunitat educativa.  
4. Els centres participants podran ser orientats i acompanyats pels CEFIRE, així com per la Inspecció Educativa en el compliment de les seues funcions i atribucions.  
5. Centres amfitrions iMou-te.  
a) Els centres amfitrions detallaran en la seua sol·licitud telemàtica de participació:  
- La concreció de les propostes a compartir amb els centres observadors: les activitats innovadores que realitzen, les metodologies que apliquen, els projectes i programes que estan desenvolupant, les mesures organitzatives de millora de funcionament del centre, etc. Així mateix, en aquesta sol·licitud indicaran:  
• Si aquesta activitat està prevista com a Projecte d'innovació i investigació educativa, de la Conselleria d'Educació, Universitats i Ocupació, així com si està emmarcada dins d'altres projectes educatius. De la mateixa manera, haurà de figurar si l'activitat ha sigut reconeguda o guardonada per alguna entitat.  
• Les línies temàtiques en les quals s'emmarca cadascuna de les activitats proposades esmentades en l'annex I.  
• La inclusió d'aquesta activitat formativa en la programació general anual i la seua aprovació per part del claustre del professorat.  
• El nombre de centres observadors que estan disposats a rebre, fins a un màxim de deu, en cadascuna de les activitats o projectes proposats.  
b) Els centres amfitrions iMou-te podran participar alhora com a centre iMou-te observador. Això implicarà tindre preferència en l'assignació de centres a observar.  
c) Els centres amfitrions que van oferir projectes durant el curs 2022-2023 podran modificar o cancel·lar la seua oferta.  
6. Centres observadors iMou-te  
a) Els centres observadors faran constar en la seua sol·licitud la selecció dels projectes o activitats del catàleg d'amfitrions que desitgen observar. A més, en aquesta sol·licitud indicaran:  
- Fins a cinc activitats de les oferides en el catàleg d'amfitrions per ordre de preferència.  
- La selecció d'una o diverses línies temàtiques d'entre les esmentades en l'annex I.  
- La inclusió d'aquesta activitat formativa en la programació general anual i la seua aprovació per part del claustre del professorat.  
  
Cinqué. Compromisos adquirits per les parts  
1. La Conselleria d'Educació, Universitats i Ocupació, a través de la Subdirecció General de Formació del Professorat, es compromet a:  
  
a) Planificar i fer el seguiment de les estades formatives.  
b) Certificar la participació del professorat en aquesta activitat, després de la presentació de l'informe final per part del centre i d'acord amb el que es detalla en l'apartat nové.  
c) Avaluar l'activitat iMou-te i proposar millores per a futures convocatòries.  
2. Els centres participants en l'activitat iMou-te es comprometen a:  
a) Incloure l'activitat formativa en la seua programació general anual.   
b) Organitzar i planificar les visites del professorat en l'estada formativa.  
c) Adoptar les mesures organitzatives necessàries per a evitar que les estades formatives interferisquen en el bon funcionament del centre. Així mateix, designaran el personal participant.  
d) Presentar la sol·licitud de participació, segons es tracte de centre amfitrió o observador, a través dels mitjans telemàtics establits i d'acord amb el que s'indica en l'apartat sisé d'aquesta resolució.  
  
e) Comunicar a la Subdirecció General de Formació del Professorat, a través del correu oficial de contacte de la convocatòria wpkcio@ovd.ip, qualsevol imprevist que puga sorgir i que repercutisca en el desenvolupament de l'experiència formativa.  
f) Presentar l'informe final, atenent els apartats esmentats en els annexos II i III, que estarà disponible en la pàgina web de la Subdirecció General de Formació del Professorat, des de la finalització de l'activitat formativa fins al 15 de juliol de 2024, ja que és condició indispensable presentar-lo per a rebre la certificació de la seua participació.  
  
  
Sisé. Sol·licitud i termini de presentació  
1. Els centres aspirants hauran d'emplenar la sol·licitud en funció de la modalitat per la qual desitgen participar-hi: com a centre amfitrió o com a centre observador. Per a això, hauran de seguir les instruccions corresponents per a presentar la seua sol·licitud per via telemàtica i utilitzar els formularis específics dissenyats per a aquesta convocatòria.  
Mentre el procés romanga obert es podrà recuperar la sol·licitud en qualsevol moment utilitzant el número de sol·licitud i l'adreça de correu electrònic oficial del centre. En cas que es presenten diverses sol·licituds, només es tindrà en compte l'última presentada.  
2. L'ús dels mitjans telemàtics per a participar en el procediment comporta el consentiment de la persona sol·licitant al tractament de les dades de caràcter personal que siguen necessàries per a la tramitació del procés, d'acord amb la normativa vigent.  
3. La presentació de les sol·licituds es farà exclusivament a través de la plataforma informàtica habilitada a aquest efecte i, segons s'indica en el punt 1, d'acord amb els terminis següents:  
a) Centres amfitrions: 10 dies hàbils a comptar a partir de l'endemà de la publicació de la convocatòria.   
b) Centres observadors: 10 dies hàbils a comptar a partir de l'endemà de la publicació del catàleg d'activitats oferides pels centres amfitrions.  
  
Seté. Assignació  
1. La Subdirecció General de Formació del Professorat analitzarà les peticions presentades pels centres observadors per a realitzar l'assignació d'activitats dels centres amfitrions.  
2. Les sol·licituds dels centres observadors seran ateses per ordre de presentació i es donarà prioritat als centres que participen simultàniament com a amfitrions.  
3. A aquells centres als quals no se'ls puga assignar un centre amfitrió dels sol·licitats, se'ls proposarà un altre centre alternatiu que tinga disponibilitat tenint en compte les categories indicades en la seua sol·licitud.  
4. La Subdirecció General de Formació del Professorat publicarà l'assignació d'activitats i centres en la pàgina web esmentada en aquesta convocatòria.  
  
Huité. Seguiment i avaluació  
1. La Subdirecció General de Formació del Professorat realitzarà el seguiment i avaluació d'aquests estades formatives i podrà recaptar dels centres educatius la informació que considere necessària per a la correcta valoració de les experiències i la realització de possibles millores en les futures convocatòries de l'activitat.  
2. Així mateix, les persones assessores de formació dels CEFIRE de referència dels centres participants podran col·laborar en la planificació, organització, desenvolupament i avaluació de l'estada.  
  
Nové. Certificació i inscripció en el registre de formació  
1. La Subdirecció General de Formació del Professorat serà la responsable de certificar i realitzar la inscripció en el registre de formació.  
  
2. El professorat que haja participat en l'activitat formativa, i així ho faça constar la direcció del seu centre després d'emplenar i presentar l'informe final, tindrà dret a certificació, a l'empara de l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives, i de l'Ordre 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyament que realitzen els funcionaris docents que imparteixen ensenyaments no universitaris de la Comunitat Valenciana. El personal docent podrà rebre els reconeixements següents:  
  
a) Professorat responsable de l'organització i desenvolupament de l'activitat formativa en els centres amfitrions: 6 hores d'impartició de formació i perfeccionament (ponent) per docent i curs acadèmic. Aquesta certificació s'atorgarà a un màxim de tres persones per projecte mostrat.  
b) Professorat que participe en l'acolliment dels centres observadors: 20 hores com a assistent per docent i curs acadèmic.  
c) Professorat participant com a centre observador: 20 hores com a assistent per docent i curs acadèmic.  
El personal docent dels centres amfitrions només podrà rebre un tipus de reconeixement per persona i curs acadèmic, bé siga com a assistent participant en l'acolliment (20 h), bé siga com a ponent (6 h). No obstant això, sí que podrà rebre una doble certificació en el cas concret de participar en totes dues modalitats (observador i amfitrió).  
  
Desé. Avaluació final de l'activitat formativa  
Aquells centres que durant dos cursos consecutius hagen participat com a centre amfitrió i hagen obtingut una valoració positiva dels centres observadors seran reconeguts amb el distintiu de Centre Amfitrió iMou-te.  
Una vegada desenvolupades les diferents activitats que integren l'activitat formativa iMou-te, la Subdirecció General de Formació del Professorat realitzarà una avaluació final de l'activitat formativa iMou-te.  
  
València, 19 d'octubre de 2023.- La directora general de Personal Docent: Sonia Amelia Sancho de Vicente.  
  
  
ANNEX I  
Línies temàtiques de participació  
  
1. Implementació del currículum.  
2. Disseny de situacions d'aprenentatge des del disseny universal d'aprenentatge (DUA).    
3. Avaluació competencial i inclusiva.  
4. Treball interdisciplinari.  
5. Docència compartida.   
6. Tractament transversal de l'educació emocional, l'educació en valors i l'educació per a la salut.  
7. Coeducació i convivència.   
8. Competència digital.   
9. Funcionament i organització escolar.  
10. Metodologies actives i col·laboratives.  
11. Formació Professional i ensenyaments de règim especial.  
12. Projectes europeus.  
13. Formació de Persones Adultes (FPA).  
14. Orientació i tutoria.  
  
  
  
ANNEX II  
Apartats de l'informe final de l'activitat iMou-te per als centres amfitrions  
  
1. Dades del centre educatiu.  
2. Codi iMou-te de l'activitat, tal com es presenta en el catàleg d'amfitrions.  
3. Declaració de la direcció del centre en què indique si s'ha realitzat l'activitat.  
4. Dades del professorat responsable (fins a un màxim de 3).  
5. Dades del professorat participant en l'acolliment dels centres observadors.  
6. Difusió de l'activitat formativa a la comunitat educativa.  
7. Observacions i propostes de millora.  
  
  
  
ANNEX III  
Apartats de l'informe final de l'activitat iMou-te per als centres observadors  
  
1. Dades del centre educatiu.  
2. Codi iMou-te de l'activitat observada.  
3. Declaració de la direcció del centre en què indique si s'ha realitzat l'activitat.  
4. Dades del professorat del centre participant en l'observació.  
5. Valoració de la pràctica observada en el grau en què siga:  
a. Innovadora, desenvolupa solucions noves o creatives.  
b. Efectiva, demostra un impacte positiu i tangible en el procés d'ensenyament-aprenentatge.  
c. Sostenible, per les seues exigències socials, econòmiques i mediambientals es poden mantindre en el temps i produir efectes duradors.  
d. Replicable, serveix com a model per a desenvolupar polítiques, iniciatives i actuacions transferibles a altres centres.  
6. Valoració de l'organització de l'activitat formativa.  
7. Grau de satisfacció.  
8. Difusió de l'activitat formativa a la comunitat educativa.  
9. Observacions i propostes de millora.